Zbog Zemanovih izjava Kosovo odustalo od samita u Pragu - Vijesti.me\nSTIGLA REAKCIJA PRIŠTINE\nZbog Zemanovih izjava Kosovo odustalo od samita u Pragu\nNakon riječi predsjednika Zemana u Beogradu, kako saznaje ČTK, na samitu u Pragu za sada nema nijednog potvrđenog gosta Edit\n2354 pregleda 2 komentar(a)\nPrag: Ilustracija (Foto: Shutterstock)\nAgencija BETA 11. septembar 2019, 16:27\nZbog izjava češkog predsjednika Miloša Zemana da voli Srbe a da ne voli Kosovo i najave da će pokušati da vidi da li Češka može da povuče priznanje nezavisnosti Kosova vlasti u Prištini demonstrativno su danas odustale od učešća na samitu premijera zemalja Višegradske grupe i Zapadnog Balkana u četvrtak u Pragu, javlja češka agencija ČTK.\nNakon riječi predsjednika Zemana u Beogradu, kako saznaje ČTK, na samitu u Pragu za sada nema nijednog potvrđenog gosta. Kosovo je trebalo da predstavlja potpredsjednik vlade ali češki domaćini pregovaraju da Kosovo ipak bude predstavljeno makar na nekom nivou.\nReakcije u samoj Češkoj izazvala je već izjava predsjednika Zemana po slijetanju na aerodrom u Beogradu u utorak, da voli Srbiju i Srbe ali da ne voli Kosovo, a šef češke diplomatije Tomaš Petšiček nastojao je danas da tu izjavu pretvori u šalu, da predsjednik ne voli Kosovo jer je pobedilo češku fudbalsku reprezentaciju ovih dana pa ga kao navijač ne voli.\n"Kada bih htio da budem surov, rekao bih neka na pisti na aerodromu mrmlja šta god hoće. Spoljnu politiku i njen pravac određuje vlada", kazao je lider opozicione stranke STAN Vit Rakušan.\n"To nije moguće. Ako je neka država priznata, ne možemo da kažemo da ne postoji", kazao je povodom Zemanove današnje najave da će se posavjetovati sa češkim zvaničnicima da li Češka može da povuče priznanje Švarcenberg koji je bio šef češke diplomatije u vladi premijera Mireka Topolaneka kada je priznavala Kosovo u maju 2008. godine.\nPredsjednik Senata češkog parlamenta Jaroslav Kubera rekao je danas dnevniku Mlada fronta Dnes da je Zeman pominjao povlačenje priznanja Kosova samo zato da se dopadne Srbima.\n"Rekao je to da se dopadne Srbima. Ništa iz toga ne proističe. On nema nikakvu pravnu moć da to promijeni. Predsjednik može da priča šta hoće ali on nije taj koji može nešto da uradi. Opet će to biti rasprava ni o čemu", kazao je Kubera.